Neuvoston direktiivi 2002/10/EY,

annettu 12 päivänä helmikuuta 2002,

direktiivien 92/79/ETY, 92/80/ETY ja 95/59/EY muuttamisesta valmistettuun tupakkaan sovellettavan valmisteveron rakenteen ja valmisteverokantojen osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo seuraavaa:

(1) Tupakkatuotteiden valmisteverokantojen ja valmisteveron rakenteen perusteellinen tarkastelu on tehty savukkeiden verojen lähentämisestä 19 päivänä lokakuuta 1992 annetun neuvoston direktiivin 92/79/ETY(4) 4 artiklan ja muun valmistetun tupakan kuin savukkeiden verojen lähentämisestä 19 päivänä lokakuuta 1992 annetun neuvoston direktiivin 92/80/ETY(5) 4 artiklan mukaisesti.

(2) Komission ensimmäisessä tätä asiaa koskevassa kertomuksessa, joka annettiin 13 päivänä syyskuuta 1995, kiinnitettiin ainoastaan huomiota tiettyihin vaikeuksiin direktiivien täytäntöönpanossa; mitään erityisiä ratkaisuja ei ehdotettu.

(3) Komission toisessa kertomuksessa, joka annettiin 15 päivänä toukokuuta 1998, tarkasteltiin sellaisten teknisten muutosten tarpeellisuutta, jotka olivat lähinnä savukkeiden valmisteveron yleisen vähimmäisvaikutuksen mukautuksia, mutta veron rakenne ja verokannat säilytettiin muuttumattomina. Neuvostolle 18 päivänä toukokuuta 1998 annettuun kertomukseen sisältyi ehdotus muutosdirektiiviksi(6).

(4) Suurin osa komission tekemistä ehdotuksista hyväksyttiin savukkeiden verojen lähentämisestä annetun direktiivin 92/79/ETY, muun valmistetun tupakan kuin savukkeiden verojen lähentämisestä annetun direktiivin 92/80/ETY ja muista valmistetun tupakan kulutukseen kohdistuvista veroista kuin liikevaihtoveroista annetun direktiivin 95/59/EY muuttamisesta 29 päivänä heinäkuuta 1999 annetussa neuvoston direktiivissä 1999/81/EY(7).

(5) Tupakkatuotteiden hintojen ja valmisteverojen muutoksia yhteisössä koskevasta arvioinnista käy ilmi, että jäsenvaltioiden välillä on edelleen huomattavia eroja, mikä voi häiritä sisämarkkinoiden toimintaa sen nykyisessä muodossa ja sellaisena kuin se on laajentumisen jälkeen.

(6) Jäsenvaltioissa sovellettavien verokantojen lähentäminen entisestään auttaisi vähentämään petoksia ja salakuljetusta yhteisössä. Euroina ilmoitetun kiinteän vähimmäismäärän käyttöönotto kysytyimmän hintaluokan savukkeiden vähittäismyyntihinnan veron 57 prosentin vähimmäisvaikutuksen lisäksi takaa sen, että kyseisistä savukkeista kannetaan valmisteveron vähimmäismäärä. Niille jäsenvaltioille, joille tämän euroina ilmoitetun kiinteän vähimmäismäärän välitön käyttöönotto olisi taloudellisista syistä ongelmallista, olisi annettava lupa lykätä tämän uuden vaatimuksen täytäntöönpanoa korkeintaan 31 päivään joulukuuta 2004. Niille jäsenvaltioille, joiden valmisteverotaso on jo korkea, olisi annettava enemmän joustovaraa verokantojen asettamisessa. Olisi säädettävä kiinteiden vähimmäismäärien korottamisesta 1 päivänä heinäkuuta 2006. Ottaen huomioon ne taloudelliset ongelmat, joita voisi aiheutua korotetun vähimmäismäärän käyttöönotosta kyseisenä päivänä, Espanjan kuningaskunnalle ja Kreikan tasavallalle olisi annettava lupa lykätä sen käyttöönottoa 31 päivään joulukuuta 2007.

(7) Perustamissopimuksessa vaaditaan, että kaikessa yhteisön politiikkojen ja toimintojen määrittelyssä ja toteuttamisessa on taattava ihmisten terveyden korkeatasoinen suojelu. Savukkeet ja savukkeiksi käärittävä hienoksi leikattu tupakka ovat molemmat haitallisia kuluttajien terveydelle. Vero on merkittävä tekijä tupakkatuotteiden hinnoissa, jotka puolestaan vaikuttavat kuluttajien tupakointitapoihin. Tästä syystä on tarpeen lähentää asteittain hienoksi leikatun tupakan vähimmäisverokannat savukkeiden vähimmäisverokantaan.

(8) Paljouden perusteella ilmoitettuja vähimmäisverokantoja on korotettava asteittain arvon alenemisen välttämiseksi yhteisön vähimmäisverokannoissa sikareiden, pikkusikareiden, savukkeiksi käärittävän hienoksi leikatun tupakan sekä muun piippu- ja savuketupakan osalta.

(9) Valmisteverojen rakenteiden yhdenmukaistamisen olisi tapahduttava tavalla, joka estää kilpailun vääristymät valmistetun tupakan samaan ryhmään kuuluvissa eri luokissa; näin taataan pääsy jäsenvaltioiden kotimarkkinoille.

(10) Yhtenäisen ja oikeudenmukaisen verotuksen varmistamiseksi olisi muista valmistetun tupakan kulutukseen kohdistuvista veroista kuin liikevaihtoveroista annetussa direktiivissä 95/59/EY(8) annettua sikareiden ja pikkusikareiden määritelmää mukautettava siten, että sellaista sikaria, joka useilta ominaisuuksiltaan muistuttaa savuketta, pidetään savukkeena valmisteverotarkoituksessa.

(11) Saksan liittotasavallalle olisi annettava lupa lykätä tämän uuden määritelmän täytäntöönpanoa korkeintaan 31 päivään joulukuuta 2007 ottaen huomioon määritelmän välittömästä täytäntöönpanosta asianomaisille saksalaisille taloudellisille toimijoille mahdollisesti aiheutuvat taloudelliset vaikeudet.

(12) Jäsenvaltioille olisi annettava tehokkaampia keinoja käsitellä epäterveitä hinnoittelukäytäntöjä tai markkinoita häiritsevien tuotteiden ilmaantumista. Tämä tavoite voidaan saavuttaa sallimalla jäsenvaltioiden kantaa savukkeiden vähimmäisvalmistevero sillä edellytyksellä, että vero ei ylitä kysytyimmän hintaluokan savukkeista kannettavaa valmisteveroa.

(13) On säädettävä säännöllisestä tarkastelumenettelystä. Neljän vuoden tarkasteluajanjakso olisi kuitenkin sopivampi, jotta tämän direktiivin aiheuttamien muutosten arvioimiseen jää aikaa.

(14) Direktiivit 92/79/ETY, 92/80/ETY ja 95/59/EY olisi näin ollen muutettava,

ON ANTANUT TÄMÄN DIREKTIIVIN:

1 artikla

Muutetaan direktiivi 92/79/ETY seuraavasti:

1) Korvataan 2 artikla seuraavasti: " 2 artikla

1. Kaikkien jäsenvaltioiden on sovellettava yleistä vähimmäisvalmisteveroa (paljouden perusteella kannettava valmistevero sekä arvon perusteella kannettava valmistevero, ei arvonlisävero), jonka vähimmäisvaikutus asetetaan 57 prosentin tasolle vähittäismyyntihinnasta (kaikki verot mukaan luettuina) sekä vähintään 60 euron määrään tuhatta kysytyimmän hintaluokan savuketta kohti. 1 päivästä heinäkuuta 2006 luku '60 euroa' korvataan luvulla '64 euroa'.

2. Niiden jäsenvaltioiden, jotka kantavat vähintään 95 euron yleistä vähimmäisvalmisteveroa tuhatta kysytyimmän hintaluokan savuketta kohti, ei tarvitse noudattaa veron 57 prosentin vähimmäisvaikutuksen vaatimusta. 1 päivästä heinäkuuta 2006 luku '95 euroa' korvataan luvulla '101 euroa'.

3. Savukkeiden yleinen vähimmäisvalmistevero määritetään kysytyimmän hintaluokan savukkeista kunkin vuoden tammikuun 1 päivää koskevien tietojen perusteella.

4. Sen estämättä, mitä 1 kohdassa säädetään, jäsenvaltiot, jotka ovat 1 päivänä heinäkuuta 2001 soveltaneet alle 60 euron yleistä vähimmäisvalmisteveroa tuhatta kysytyimmän hintaluokan savuketta kohti, voivat lykätä 31 päivään joulukuuta 2004 asti 60 euron yleisen vähimmäisvalmisteveron soveltamista tuhatta kysytyimmän hintaluokan savuketta kohti.

5. Yleiseen vähimmäisvalmisteveroon sovellettavan euron arvo kansallisissa valuutoissa vahvistetaan kerran vuodessa. Sovellettavina vaihtokursseina käytetään lokakuun ensimmäisen arkipäivän vaihtokursseja, ja ne julkaistaan Euroopan yhteisöjen virallisessa lehdessä ja tulevat voimaan seuraavan kalenterivuoden tammikuun ensimmäisenä päivänä.

6. Edellisestä kohdasta poiketen niille jäsenvaltioille, jotka eivät ole ottaneet käyttöön euroa, annetaan lupa soveltaa euron arvoa kansallisissa valuutoissa vuoden 2000 lokakuun ensimmäisenä arkipäivänä edellä 2 kohdassa mainitun 95 euron määrän muuntamiseksi. Tätä poikkeusta tarkastellaan uudelleen seuraavassa kertomuksessa, jonka komissio toimittaa 4 artiklan mukaisesti.".

2) Korvataan 4 artikla seuraavasti: " 4 artikla

Komissio toimittaa neuvostolle joka neljäs vuosi kertomuksen ja tarvittaessa ehdotuksen tässä direktiivissä säädetyistä valmisteverokannoista sekä muista valmistetun tupakan kulutukseen kohdistuvista veroista kuin liikevaihtoveroista 27 päivänä marraskuuta 1995 annetun neuvoston direktiivin 95/59/EY(9) 16 artiklassa määritetystä valmisteverojen rakenteesta. Neuvosto tarkastelee komission kertomusta ja ehdotusta ja hyväksyy Euroopan parlamenttia kuultuaan yksimielisesti tarvittavat toimenpiteet. Komission kertomuksessa ja neuvoston tarkastelussa otetaan huomioon sisämarkkinoiden moitteeton toiminta, 2 artiklassa säädettyjen valmisteverokantojen todellinen arvo, joka lasketaan yksinomaan inflaation mukaan, ja perustamissopimuksen yleiset tavoitteet.".

2 artikla

Muutetaan direktiivi 92/80/ETY seuraavasti:

1) Lisätään alakohdat 3 artiklan 1 kohtaan seuraavasti: "Savukkeiksi käärittävästä hienoksi leikatusta tupakasta kannettavan yleisen valmisteveron on 1 päivästä heinäkuuta 2002 oltava vähintään 32 prosenttia vähittäismyyntihinnasta kaikki verot mukaan luettuina tai 27 euroa kilogrammalta.

Yleisen valmisteveron on 1 päivästä heinäkuuta 2003 oltava vähintään seuraavien verokantojen tai vähimmäismäärien suuruinen:

a) sikarit tai pikkusikarit: 5 prosenttia vähittäismyyntihinnasta kaikki verot mukaan luettuina tai 11 euroa 1000 kappaletta kohti tai kilogrammalta;

b) savukkeiksi käärittävä hienoksi leikattu tupakka: 33 prosenttia vähittäismyyntihinnasta kaikki verot mukaan luettuina tai 29 euroa kilogrammalta;

c) muu piippu- ja savuketupakka: 20 prosenttia vähittäismyyntihinnasta kaikki verot mukaan luettuina tai 20 euroa kilogrammalta.

Savukkeiksi käärittävästä hienoksi leikatusta tupakasta kannettavan yleisen valmisteveron on 1 päivästä heinäkuuta 2004 oltava vähintään 36 prosenttia vähittäismyyntihinnasta kaikki verot mukaan luettuina tai 32 euroa kilogrammalta."

2) Korvataan 4 artikla seuraavasti: " 4 artikla

Komissio toimittaa neuvostolle joka neljäs vuosi kertomuksen ja tarvittaessa ehdotuksen tässä direktiivissä säädetyistä valmisteverokannoista. Neuvosto tarkastelee komission kertomusta ja ehdotusta ja hyväksyy Euroopan parlamenttia kuultuaan yksimielisesti tarvittavat toimenpiteet. Komission kertomuksessa ja neuvoston tarkastelussa otetaan huomioon sisämarkkinoiden moitteeton toiminta, valmisteverokantojen todellinen arvo ja perustamissopimuksen yleiset tavoitteet.".

3 artikla

Muutetaan direktiivi 95/59/EY seuraavasti:

1) Korvataan 3 artiklan 3 ja 4 kohta seuraavasti: "3) tupakkakääröjä, joiden täytteenä on riivitty sekoitus ja joissa on sikarin tavanomaista väriä oleva peitelehti, joka kattaa koko tuotteen, tapauksen mukaan suodatin (poikkeuksena sikarit, joissa on filtteri) sekä käärelehti mukaan luettuina, jotka molemmat valmistetaan rekonstruoidusta tupakasta, jos näiden tupakkakääröjen kappalepaino ilman suodatinta tai holkkia on vähintään 1,2 grammaa ja jos peitelehti on kierretty vähintään 30 asteen terävään kulmaan sikarin pituusakseliin nähden;

4) tupakkakääröjä, joiden täytteenä on riivitty sekoitus ja joissa on sikarin tavanomaista väriä oleva peitelehti, joka on valmistettu rekonstruoidusta tupakasta ja kattaa koko tuotteen, tapauksen mukaan suodatin mukaan luettuna (poikkeuksena sikarit, joissa on filtteri), jos näiden tupakkakääröjen kappalepaino ilman suodatinta tai holkkia on vähintään 2,3 grammaa ja jos ympärysmitta vähintään kolmannekselta niiden pituutta on vähintään 34 millimetriä."

2) Korvataan 16 artiklan 5 kohta seuraavasti: "5. Jäsenvaltiot voivat kantaa kysytyimpään hintaluokkaan kuuluvien savukkeiden vähittäismyyntihintaa alemmalla hinnalla myydyistä savukkeista vähimmäisvalmisteveron sillä edellytyksellä, että tämä valmistevero ei ylitä kysytyimmän hintaluokan savukkeista kannetun valmisteveron määrää.".

4 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 2002. Niiden on ilmoitettava tästä komissiolle viipymättä.

2. Poiketen siitä, mitä 1 kohdassa säädetään,

- Saksan liittotasavallalle annetaan lupa saattaa voimaan tämän direktiivin 3 artiklan 1 kohdan noudattamisen edellyttämät säännökset viimeistään 1 päivänä tammikuuta 2008;

- Espanjan kuningaskunnalle ja Kreikan tasavallalle annetaan lupa saattaa voimaan (direktiivin 92/79/ETY 2 artiklan 1 kohdan toisen virkkeen osalta) tämän direktiivin 1 artiklan 1 kohdan noudattamisen edellyttämät säännökset viimeistään 1 päivänä tammikuuta 2008.

3. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä sellainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

4. Jäsenvaltioiden on toimitettava tämän direktiivin soveltamisalalla antamansa kansalliset säännökset tiedoksi.

5 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

6 artikla

Tämä direktiivi on osoitettu kaikille jäsenvaltioille.

Tehty Brysselissä 12 päivänä helmikuuta 2002.

Neuvoston puolesta

Puheenjohtaja

R. de Rato y Figaredo

(1) EYVL C 186 E, 26.6.2001, s. 235.

(2) Lausunto annettu 5. helmikuuta 2002 (ei vielä julkaistu virallisessa lehdessä).

(3) EYVL C 36, 8.2.2002, s. 111.

(4) EYVL L 316, 31.10.1992, s. 8, direktiivi sellaisena kuin se on muutettuna direktiivillä 1999/81/EY (EYVL L 211, 11.8.1999, s. 47).

(5) EYVL L 316, 31.10.1992, s. 10, direktiivi sellaisena kuin se on muutettuna direktiivillä 1999/81/EY.

(6) EYVL C 203, 30.6.1998, s. 16.

(7) EYVL L 211, 11.8.1999, s. 47.

(8) EYVL L 291, 6.12.1995, s. 40, direktiivi sellaisena kuin se on muutettuna direktiivillä 1999/81/EY.

(9) EYVL L 291, 6.12.1995, s. 40, direktiivi sellaisena kuin se on muutettuna direktiivillä 1999/81/EY (EYVL L 211, 11.8.1999, s. 47).